4 Petere a re: “Go ya ka selekanyo se mongwe le mongwe a amogetseng mpho ka sone, e diriseng mo go direlaneng jaaka balebedi ba ba molemo ba bopelonomi jo bo sa re tshwanelang jwa Modimo jo bo bontshiwang ka ditsela tse di farologaneng.” (1 Pet. 4:10) Le fano Petere o dirisa lefoko “farologaneng.” Ka mafoko a mangwe, a re, ‘Diteko di tla ka ditsela tse dintsi tse di farologaneng, mme bopelonomi jo bo sa re tshwanelang jwa Modimo le jone bo tla ka ditsela tse dintsi tse di farologaneng.’ Ke eng fa mafoko ao a gomotsa? A kaya gore le fa teko e re lebaneng le yone e ka tswa e le ya mofuta ofe, go tla nna go na le bopelonomi jo bo sa re tshwanelang jwa Modimo jo bo tla re thusang go e itshokela. A mme o etse tlhoko mo mafokong a ga Petere gore Jehofa o re bontsha jang bopelonomi jwa gagwe jo bo sa re tshwanelang? Ka go dirisa Bakeresete mmogo le rona.